CELEX: 62019TN0513
Language: da
Date: 2019-07-17 00:00:00
Title: Sag T-513/19: Sag anlagt den 17. juli 2019 — Lux mod Kommissionen

16.9.2019   
            
            
               DA
            
            
               Den Europæiske Unions Tidende
            
            
               C 312/42
            
         
      Sag anlagt den 17. juli 2019 — Lux mod Kommissionen
      (Sag T-513/19)
      (2019/C 312/34)
      Processprog: fransk
      
         Parter
      
      
         Sagsøger: Catherine Lux (Strasbourg, Frankrig) (ved advokat N. de Montigny)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Annullation af afgørelsen af 21. september 2018 fra PMO.4 om at anse overførslen af sagsøgerens kontrakt fra EFSA og EASA som en ny ansættelseskontrakt og om ikke, for hendes vedkommende, at anvende de overgangsforanstaltninger, der er fastsat i artikel 21 og artikel 22 i bilag XIII til vedtægten.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fem anbringender.
      
                  1.
               
               
                  Første anbringende om tilsidesættelse af artikel 21 og artikel 22 i bilag XIII til vedtægten for tjenestemænd i Den Europæiske Union, for så vidt som Kommissionen fortolkede begrebet indtrådt i tjenesten forkert.
               
            
                  2.
               
               
                  Andet anbringende om tilsidesættelse af artikel 10 og artikel 12 i de almindelige gennemførelsesbestemmelser med den begrundelse, at disse bestemmelser blev vedtaget for at fremme mobiliteten mellem agenturer, idet de i denne anledning bekræfter muligheden for en EU-karriere i disse agenturer.
               
            
                  3.
               
               
                  Tredje anbringende om tilsidesættelse af retssikkerhedsprincippet og af princippet om forbud mod tilbagevirkende kraft. Sagsøgeren har i denne forbindelse gjort gældende, at hendes beslutning om at fortsætte sin karriere ved EASA i 2017 var baseret på, at EASA’s tjenestegren for menneskelige ressourcer bekræftede, at denne fortsættelse ligeledes sikrede hende, at betingelserne vedrørende de pensionsrettigheder, som hun havde optjent ved EFSA, ville fortsætte.
               
            
                  4.
               
               
                  Fjerde anbringende om tilsidesættelse af princippet om midlertidigt ansattes »ret til en karriere med sædvanligt avancement«. Sagsøgeren har gjort gældende, at Kommissionen ikke kan undlade at anvende artikel 10 og artikel 12 i de almindelige gennemførelsesbestemmelser, for så vidt som det er denne, der indførte et princip om fælles og fortsat analyse af en midlertidigt ansats beskæftigelse i agenturer.
               
            
                  5.
               
               
                  Femte anbringende om tilsidesættelse af ligebehandlingsprincippet. Sagsøgeren har i denne forbindelse gjort gældende, at ingen betragtninger gør det muligt at begrunde forskelsbehandlingen på området for pensionsrettigheder i Unionen mellem en tjenestemand og en anden ansat.